text: [{"text_idx": "#000002", "text": "Akka sirna mana kiristaana Ortod0s Tawaahidoo Itoophiyaatti yeroon baatii fulbaana 26 hanga sadaasa 6 jiru yeroo Abaaboo ykn ammoon afaan Gi\u2019iziitiin \u2018zamana Tsigee\u2019 jadhamee beekama."}, {"text_idx": "#000003", "text": "Waqtiin kun waqtii Godaansi ykn baqachuun Giiftii keenya dubroo Maariyaam Ilma Ishee waliin gara biyya Gibtsii (Misiraa)tti taassiste kan ittiin yadatamu dha. Barreeffama gabaabaa kanaan seenaa, barumsaa fi iccitiiwwan bara abaaboo ilaaludhaaf ni yaalla."}, {"text_idx": "#000004", "text": "Gooftaan keenya Iyyasus Kiristoos ilma namaa fayyisuudhaaf Waadaa galee yeroo raawwiin isaa qaqqabetti Magaala Beetaliheemitti Haadha keenya dubroo Maariyaam irraa dhalate. Bara Gooftaan dhalate sanatti Mootiin naannoo Israa\u2019eel bulchaa ture Heeroods dhalachuu Gooftaa keenyaa namoota beektota ( sabaa sagal) kennaa Gooftaa keenya Iyyasuus Kiristoosiif kennuudhaaf biyya bahaarra urjiidhaan akka dursaman gara Betaliheemiitti dhaqan irraa dhagahe ; baay\u2019ees nahe. Motichi Herods yemmu oduu \u201cMotiin Israa\u2019eel dhalateera\u201d jedhu dhaga\u2019u Isa ballessuuf fedhee namoota kennaa laachuuf demaa jiran sana dhoksaadhaan waamee daa\u2019ima dhalate sirriitti qoratanii kenna Isaa kennanii yemmu gara biyya isaaniitti debi\u2019an karaa isaatiin akka deebi\u2019an gaafatee ture. Yemmu isaan gaafatetti garuu hojii hammeenyaa yaadee jiru dhoksee \u201c anis deemeen sagadaafiitii natti himaa\u201d jechuudhaan ture. Motichi kana kan godheef daa\u2019imni dhalate angoo isaa kan irraa fudhatu waan itti fakkateef ture."}, {"text_idx": "#000005", "text": "Namoonni beektonni sun garuu bakka Gooftaan dhalate sana gahanii kennaa Isaadhaaf fidan kennanii sagadaniitiif booda yemmu gara biyya isaaniitti deebi\u2019uuf jedhan Waaqayyo yaada Heeroods yaadaa jiru isaaniif ibse; abjuudhaanis karaa dhufan sanarra akka hin deebinee fi karaa biraa deebi\u2019anii akka gara biyya isaaniitti galan itti hime . Namoonni beektonni sunis osoo karaa Mooticha Heeroods goranii waan argan sana itti hin himiin gara mana isaaniitti deebi\u2019ani."}, {"text_idx": "#000006", "text": "Waggaa lama yommuu darbu Heeroods namoonni sun akka isa gowwomsan hubate. Qulqulluun Mateewoos seenaa kana akkannatti gabaaseera:-\u201cWarri ogeessonni sun akka isa gowwoomsan yommuu hubate Heeroods baay\u2019ee aare; akka yericha isaa warra ogeessota sana irraa gaafatee barettis Beetaliheemii fi naannoo ishee hundumaa keessa ijoollee dhiiraa waggaa lama guutan yookiis isaa gadi kan ta\u2019an hundumaa akka ajjeesaniif namoota ni erge\u201d (Mat. 2: 16-18)"}, {"text_idx": "#000007", "text": "Heeroods daa\u2019imman kana hunda haala sukkanneessaa ta\u2019een fixus dhiigni Gooftaa yeroo malee kan dhangalaa\u2019u waan hin taaneef daa\u2019ima dhalate argachuu hin dandenye. Yeroo Heeroods daa\u2019imman fixuuf ka\u2019u \u201cErgamaan Gooftaa Yo0seefitti abjuun mul\u2019atee, ka\u2019i daa\u2019imichaa fi haadha Isaa fudhadhuutii biyya Gibxitti baqadhu\u201d jadheen. (Mat. 2: 13) Haaluma kanaan Giiftiin keenya Ilma Ishee wajjin waggaa sadii fi ji\u2019a ja\u2019aaf baqannaa irra akka dabarsite seenaa mana kiristaanaatiin katabameera. Yeroo baqannaa isaanii Giiftii fi Goftaan keenya gara biyya keenyaas akka dhufan kitaabni \u2018Dirsaana Uraa\u2019eel\u2019 nutti hima."}, {"text_idx": "#000008", "text": "Hojiin Gooftaan keenya Iyyasuus Kiristoos adeemsa dhala namaa fayyisuu kessatti raawwate tasa kan rawwataman miti. Raajiin kan itti himamee fi subaa\u2019een kan lakkaa\u2019ameefi dha. Baqachuun Isaas tasa kan muudatee fi fedha Heeroodsiitiin kan rawwatame miti. Sababni inni jalqabaa raajiin himame akka raawwatuufidha."}, {"text_idx": "#000009", "text": "Dursee rajichi Amoots \u201cIlma koo Gibxiirraa waame\u201d raajii jedhu dubbatee ture. (Amoots. 11:1) Kanaafu raajiin kun akka rawwatamu Goftaan keenya haadha Isaa wajjin gara Gibxiitti baqate."}, {"text_idx": "#000010", "text": "Karaa biraatiin ammoo Goftaan keenya haadha Isaa wajjin gara biyya Gibxiitti kan baqate baqannaa qulqullootaaf ebbisee kennudhaafi. Goftaan waan hunda kan barsiise gochaani. Namootaan soomaa osoo hin jedhiin dura someera, waliif dhiisaa osoo hin jedhiin dura dhiifama taassise. Haaluma kanaan magaalaa tokko irraa gara magaala tokkotti yomuu isin ari\u2019an baqadhaa jedhee osoo hin barsisiin dura baqatee agarsisuuf gara biyya Gibxiitti baqate."}, {"text_idx": "#000011", "text": "Inni biraa ammoo Gibxiin amantaa xaa\u2019ootii ( hark tolcheedheen) dhaan kan beekamtee turte. Amantaa xaa\u2019otii biyya Gibxiitti babal\u2019atee ture ballessuf baqateera."}, {"text_idx": "#000012", "text": "Egaa manni kiristaana keenya seenaa fi raawwannaa kana bu\u2019uura godhachuudhaan guyyoota Fulbaana 26 hanga Sadaasa 6 jiran Zamana Tsigee (bara Abaaboo) jettee moggaasudhaan Giiftii fi Goftaa ishee ni yadatti. Guyyoota kana sirna maal fakkaatuun akka yadataman osoo hin ibsiin dura maaliif Abaaboodhaan moggaaffama? Kan jedhu gabaabummatti haa laallu."}, {"text_idx": "#000016", "text": "Karaa biraatiin Giftiin keenya Abaaboodhan ni fakkeeffamti. Abba Tsigee Dingilin kitaaba isaatiin Giiftiin keenya abaaboodhaan fakkeffamu ishee akkannan ibseera:- \u201cMukkeen Abaaboo kan taate si dhalani\u201d. Isheedhaan Abaaboo yoo jannee ilma ishee ammoo firii jannee waamna."}, {"text_idx": "#000017", "text": "Manni kiristaanaa keenya baqannaa (Godaanuu) Giiftii fi Goftaa abaaboodhaan fakkeeffaman yadachudhaaf waqtii kana \u2018bara abaaboo\u2019 jettee moggaastee jirti."}, {"text_idx": "#000018", "text": "Karaa biraatiin biyya keenyaatti guyyootni Fulbaana 26 hanga Sadaasa 6 jiran yeroo ganni darbee biraan ittiin seenu lafti abaaboodhaan kan badhaafamtu dha. Kanaafu manni kiristaanaa keenya seera umama gocha waaqayyoo wajjiin wal simsitee Isa kabajii."}, {"text_idx": "#000019", "text": "Akka mana kiristaanaatti Fulbaana 26 hanga Sadaasa 6 maaltu raawwatama?"}, {"text_idx": "#000020", "text": "Yeroo kanaatti kitaabni \u2018Mahileeta Tsigee\u2019 jedhamu kan Abba Tsigee Dingilitiin qophaa\u2019ee tajaajila irrra ni oola. Kitaabni maahileeta tsigee jedhamu Giftii keenya abaaboodhaan ilma ishee fayyisaa aduunyaa ammoo firiidhaan deebisee immoo Ishees Ilma Ishees abaaboodhaan fakkeesaa kitaaba waa\u2019ee Giftii keenya fi Ilma Ishee dubbatu dha. Dabaltaanis waa\u2019ee ergamoota qulqullootaa, waa\u2019ee raajjoota qulqulloota, waa\u2019ee duuka bu\u2019ootaa qulqullootaa, waa\u2019ee qulqulloota wareegamtootaa qabsuura isaani kakuu moofaa fi haraa wajjiin wal simsiisaa ibsu dha. Dubbii Mariyaam ilaalchisee godaanu ykn baqachuu Ishee dheebochuu fi belaa\u2019u Ishee, rakkachuu Ishee kitaaba nutti himu dha. Kiristaanootni sanbata xinnaa halkan kitaaba kana yedaloodhaan farfacha Giftii fi Ilma Ishee ni galateffatu."}, {"text_idx": "#000021", "text": "Dabalataanis Kiristaanonni gaddaa fi dhiphina Giiftii keenya irra gahe yaaddachaa soomaa fi kadhannaadhaan baatiiwwan kana dabarsu."}, {"text_idx": "#000022", "text": "Zamana Tsigee ( yeroo abaaboo) kanatti Kiristaanota irraa maaltu eegama?"}, {"text_idx": "#000023", "text": "Akkuma beekamu Godaansi Gooftaan Keenya Iyyasuus Kiristoos Giiftii keenya waliin ta\u2019uun gara biyya Gibxiitti taassise kun godaansa Waaqayyo Uuumaan samii fi lafaa deessuu Haadha Isaa wajjin taassise waan ta\u2019eef kan yaadatamuu qabudha. Yeroon kun yeroo itti dheebuu fi beelli Giiftii keenya Qulqulleettii Dubroo Maariyaam irra gahe itti yaadatamudha; yeroon kun yeroo naasuu fi sodaan Giiftiin keenya Mucaa koo ana jalaa ajjeesu jettee itti dhiphaachaa turte kan itti yaadatamudha. Kanaaf yaaddannoo kana keessatti kiristaanonni martuu gara mana kiristaanaa deemuun halkan galataan guyyaa ammo kadhannaadhaan yaaddachuu qaba. Soomaa fi kadhannaadhaan gara Waaqayyo isaatti deebi\u2019uutu irra jiraata. Soomni Zamana Tsigee keessa soomamu kan soomota labsii torban keessatti hin lakkaa\u2019amne ta\u2019u illee; sooma jaalalaa jedhamee beekamu illee gaddaa fi godaansa dhiphina Giiftii keenya Maariyaam irra gahe yaaddachaa yoo soomne gatii guddaa arganna waan ta\u2019eef qalbii jijjiirrannaa fi imimmaaniin gara Waaqa keenyaatti deebinee gatii guddaa kan ittiin argannu waan ta\u2019eef cimuun nurraa eegama."}, {"text_idx": "#000025", "text": "Odeeffannoowwan bu\u2019uurawoo Waa\u2019ee Waldaa Qulqullootaa"}]